D. Jarjabek, poslanec: (2002-05-30):
Mňa by však zaujímalo, vzhľadom na to, že mám len dve minúty, niekoľko podotázok. Koľko dní ste strávili vo Francúzsku? Stačí, keď poviete číslo. Ktorá inštitúcia v rámci ministerstva kultúry pracuje podľa vášho názoru lepšie, ako pracovala pred štyrmi rokmi? A na záver, keďže ste skutočne veľmi aktívny – a ja to naozaj potvrdzujem podľa vášho monológu –, prečo nekandidujete ďalej? Ďakujem za pozornosť. J. Migaš, predseda NR SR: Pán minister kultúry, chcete reagovať? M. Kňažko, minister kultúry SR: Pán poslanec, vaša otázka okrem iného znela: „Ktoré konkrétne výsledky sa v čase vášho pôsobenia na ministerstve kultúry Slovenskej republiky v kultúrnej výmene a spolupráci s Francúzskom dosiahli?“ Takže ja sa ospravedlňujem za tento monológ, snažil som sa byť naozaj stručný a nerobiť z toho... No, pokiaľ ide o to, koľko dní som strávil vo Francúzsku. Neviem vám to teraz povedať. Nerátal som to. (Reakcia z pléna.) Uisťujem vás, že som tam nestrávil žiadny deň zbytočne. Vy ako člen výboru, ako poslanec máte k dispozícii všetky dokumenty z ministerstva kultúry. Obyčajne za dvoj-, trojdňovej návštevy sa stretnete s tým, že som mal 12 až 19 stretnutí, ktoré obyčajne vyústili do veľmi konkrétnej spolupráce. Takže nerátal som dni. Pre mňa chodiť do Francúzska nie je turistika. Zobral som to ako svoju prácu a myslím si, že som konkrétne v týchto vzťahoch k všeličomu pomohol. Nerozumel som tej vašej ďalšej otázke, že ktorá inštitúcia pracuje lepšie ako... (Reakcia poslanca z pléna.) No, pozrite sa, nechcem z toho robiť nejaký kvíz. Nepochybne lepšie pracuje a má lepšie podmienky na svoju prácu Národná knižnica, spomeniem ju ako prvú. Medzi iným realizujeme rozvojové programy v spolupráci s Compaqom, Microsoftom, ktoré nepriamymi investíciami vo forme zapožičania techniky a softvérov prispievajú k digitalizácii, šíreniu informácií atď. A je to vlastne začiatok dlhodobej spolupráce. No, nebudem tu menovať 23 inštitúcií a hodnotiť takto z „fleku“, ktorá pracuje lepšie, ale skúste si to preskúmať sám. Ja si myslím, že inštitúcie pracujú dobre. Inštitúcie v oblasti kultúry, ale to už je stará bolesť, predovšetkým majú málo ekonomických prostriedkov. Kultúrne inštitúcie v rámci spomalenej transformácie doplácajú na to, že sa štát istým spôsobom zbavuje zodpovednosti. A to prostredie nie je pripravené prevziať ju s plnými kompetenciami, a teda aj financiami, že v oblasti daňovej tvorby je potrebné urobiť veľa v oblasti sponzoringu, aby sa mohli úspešné podnikateľské subjekty hrdo prezentovať tým, že podporujú kultúru a tak ďalej atď. Mnohé z nich však na základe práve získaných medzinárodných kontaktov, a to nielen s Francúzskom, samozrejme, na tú otázku som odpovedal len preto, že tak znela teda vaša otázka. Takže ja si myslím, že tu nastal istý progres. Nastal istý pokrok a pevne verím, že na to, čo sa urobilo a bolo dobré, sa nezabudne a že sa bude pokračovať. Rozhodne budem odovzdávať svoj úrad – a teraz idem k tej vašej poslednej otázke – tak, aby sa zodpovedne pokračovalo v tom, čo je prospešné pre Slovensko i pre tú krajinu, s ktorou spolupracujeme. Prečo nekandidujem. To už nepatrí do oblasti kultúry. Ďakujem. J. Migaš, predseda NR SR: Ďalšiu otázku položil pán poslanec Andrejčák pánu ministrovi Stankovi. Odpovedať bude pán podpredseda vlády Ľubomír Fogaš. Otázka znie: „V ktorom roku a koľko korún chcete ušetriť prepustením vyše 1 000 dôstojníkov z okresných vojenských správ a krajských vojenských správ?“ Namiesto ministra Stanka odpovedá podpredseda vlády Ľubomír Fogaš. Nech sa páči. Ľ. Fogaš, podpredseda vlády SR: Vážený pán predseda, vážené panie poslankyne, vážení páni poslanci, pán poslanec Andrejčák, pán minister vo svojej odpovedi uvádza toto: „Okresné vojenské správy a úrady vojenskej správy, ktoré vykonávajú štátnu správu na úseku obrany, majú v súčasnosti organizačnú štruktúru a tabuľkové počty, ktoré boli potrebné na plnenie úloh v prospech ozbrojených síl Slovenskej republiky pred začatím reformy podľa platných právnych predpisov. Na zabezpečenie splnenia úloh, ktoré vyplývajú pre vojenské správy z novoprijatých zákonov a výrazného, až 10-násobného zníženia úloh v oblasti doplňovania, je potrebné vojenské správy okrem premenovania aj zreorganizovať, a to do konca roka 2002. V rámci reorganizácie Ministerstvo obrany Slovenskej republiky vytvorí také organizačné štruktúry územných vojenských správ a v takých počtoch, ktoré umožnia zabezpečiť splnenie úloh vyplývajúcich z novoprijatých zákonov a z reformy ozbrojených síl Slovenskej republiky model 2010. V rámci reorganizácie vojenských správ nebude prepustených 1 000 profesionálnych vojakov, ako uvádzate vo svojej otázke, ale počty budú znížené o 330 profesionálnych vojakov a 556 občianskych zamestnancov. Zníženie počtov však neznamená ich automatické prepúšťanie. Ale časť z nich bude mať možnosť uplatniť sa v rámci rezortu ministerstva obrany v súlade s potrebami a možnosťami tohto významného rezortu. Na zabezpečenie činnosti vojenských správ v týchto organizačných štruktúrach bude potrebné v roku 2003 vyčleniť 505 mil. korún, čo je o 118 mil. korún menej ako pred reformou vojenských správ.“ Myslím si, že som odpovedal na vašu otázku úplne. J. Migaš, predseda NR SR: Pán poslanec Andrejčák – doplňujúca otázka. I. Andrejčák, poslanec: Ďakujem za odpoveď. Dovoľte mi, aby som ju zhodnotil: Prednes za 1, obsah nevyhovujúci. Ono je to inak. Predovšetkým chcem povedať, že mám dokument, ktorý nedávno kolégium posudzovalo, vychádza z úplne iných počtov, ale mám aj vyjadrenia, ktoré boli zverejnené ministrom, že ide o 1 000 dôstojníkov a 1 500 občanov, ale aj 1 000 dôstojníkov a 500 občanov, takže tam už sú rozdiely. Chcem však povedať, že okresná vojenská správa až do času, kým nebude zrušená základná vojenská služba, bude plniť úlohy zhruba od dnešných 100 % v hodnote 90 %, a nie to, čo je tam napísané. Takže ja vás neviním, že zle čítate, ale vám zle napísali noty. Ale tú otázku som mienil kvôli tomu, že pán minister tu v Národnej rade povedal, že tým sa ušetrí 400 mil. Chcem mu dať radu, ako tých 400 mil. urobí. Okamžite zastaviť to, na čo už nemá právo, lebo rozvojové programy musí schváliť Národná rada. A on nedávno dal súhlas modernizovať ďalšie dva radiolokátory. Dva už má zmodernizované, bol za ne kritizovaný, stáli zhruba 400 mil. a výsledok modernizácie – tzv. modernizácie – je, majú kratší dosah diaľkový, kratší dosah výškový a na maximálnom dosahu nepresnosť vyše 15 km, čiže má dva „aušusy“. Preložím to do slovenčiny, dva zmätky. Takže keby radšej pozastavil tieto nezmyselné a politicky motivované objednávky na rekonštrukciu v zahraničí, tak by urobil lepšie. Ale rozhodne nemôže dôstojníkov prepúšťať do toho času, kým nezruší zákon základnú vojenskú službu a nezruší spôsob doplňovania. Najmenej rok bude trvať, kým ministerstvo a predovšetkým dôstojníci na vojenských správach prepíšu zákon do vojenských noriem. J. Migaš, predseda NR SR: Pán podpredseda, budete reagovať? Ľ. Fogaš, podpredseda vlády SR: Veľmi stručne by som rád pripomenul, pán poslanec, že ste otázku, ktorá sa týka rozvojových programov, položili ako otázku č. 8 a ja som pripravený, či 10 to je, na ňu odpovedať a dám vám túto odpoveď písomne, aby sme nezdržiavali Národnú radu, pretože ide o informáciu, ktorú zrejme potrebujete k svojej poslaneckej činnosti. A pokiaľ ide o môj osobný názor na to, čo ste povedali v súvislosti s vojenskými správami, myslím si, že by bolo zlou vizitkou súčasného stavu armády, ak by rok prepisovala vojenské predpisy. Som presvedčený, že sa to dá urobiť skôr. V kolégiu sa prerokúvali materiály, ktoré pôvodne počítali so znížením počtu vojenských správ a počítali aj s tým, že sa zracionalizuje celé riadenie štátnej správy v tejto oblasti. Chcem vás ubezpečiť, že aj môj názor je taký, že ho treba zracionalizovať. Vy sám iste ako racionálny človek viete, že 79 okresov a pri nich 79 okresných správ by bolo aj z hľadiska celkového rozvoja vojenstva na Slovensku nezmyslom. Preto je potrebné uvažovať nad tým, ako za daných podmienok, lebo zákony všetci rešpektujeme, predsa len dôjde k racionalizácii činností. Predpokladám, že je to tak, že tie dokumenty boli zmenené práve na základe rokovania Národnej rady a pán minister veľmi dôsledne trval na tom, aby sa už novoprijaté zákony premietli do konkrétnych čísel. Budem však tlmočiť vaše výhrady pánu ministrovi vo viere, že vám odpovie, samozrejme, buď na budúce, alebo písomne. Ďakujem vám pekne. J. Migaš, predseda NR SR: Ďakujem pekne podpredsedovi vlády. Ďalšiu otázku položila pani poslankyňa Podhradská ministrovi kultúry. Otázka znie: „Pochovali ste už orchestre komornej opery a spevohry divadla Nová scéna. Prečo teraz chcete predať budovu operety?“ Nech sa páči, pán minister. M. Kňažko, minister kultúry SR: Vážený pán predseda, panie poslankyne, páni poslanci, priznám sa, nerozumiem celkom otázke, ktorá hovorí o akomsi pochovávaní. Takže tomu sa naozaj nebudem venovať. Nepoznám takisto zdroje vašej informácie, ale chcel by som vás uistiť, že Ministerstvo kultúry Slovenskej republiky žiadnu budovu operety nepredáva. Pravdepodobne máte na mysli budovu divadla Nová scéna, ktoré je v súčasnosti zaradené medzi inštitúcie určené na transformáciu a na neziskovú organizáciu poskytujúcu verejnoprospešné služby. Táto budova je majetkom mestskej časti Bratislava-Staré mesto a divadlo ju má v prenájme. Teda budova divadla Nová scéna nie je majetkom štátu v správe Novej scény, a preto ju ani Ministerstvo kultúry Slovenskej republiky, i keby malo takýto záujem, jednoducho predať nemôže. Skončil som. J. Migaš, predseda NR SR: Nech sa páči, pani poslankyňa. M. Podhradská, poslankyňa: Ďakujem za slovo, pán predseda. Pán minister, áno, presne tú budovu som mala na mysli, ale dovoľte mi pripomenúť, že moja otázka bola vlastne citátom z jedného transparentu, ktorý mali protestujúci umelci pred budovou ministerstva kultúry pred dvomi dňami. Iste vám nemusím pripomínať, čo to boli za ľudia. Ale keď tvrdíte, že to nie je pravda, tak by som vás chcela naozaj veľmi priamo osloviť: Pán minister, ak to nie je pravda, tak nám povedzte veľmi otvorene, aký osud čaká Novú scénu. Lebo by som bola veľmi nerada, keby to bol taký osud, aký ste pripravili regionálnym kultúrnym centrám, ktoré ste zlikvidovali. Keby to bol taký osud, aký postihol komornú operu, ktorú ste zlikvidovali, aký postihol spevohru Novej scény, ktorú ste zlikvidovali, keby to bol osud Domu slovenskej literatúry, ktorý ste zlikvidovali, osud knižnej distribučnej siete Hrebenda, ktorú ste zlikvidovali, osud Domu zahraničných Slovákov, ktorý ste zlikvidovali, a tak ďalej atď. Pán minister, istá skupina ľudí, ktorá bola okolo vás pred piatimi rokmi, keď ste zohrali také zábavné divadielko nazvané „Zachráňte kultúru!“, vás dnes nazývajú „funebrákom“ slovenskej kultúry. Nie je to môj výraz, požičala som si ho znovu od nich, aby som bola presná, keď hovoríte, že používame nie celkom adekvátne slová. Tak by som sa vás chcela spýtať, keď už ste od nich získali takéto označenie, čo bude z vašej strany tým posledným klincom do rakvy, ktorú ste pripravili slovenskej kultúre? J. Migaš, predseda NR SR: Pán minister. M. Kňažko, minister kultúry SR: Vážená pani poslankyňa, nemôžem súhlasiť s vašimi tvrdeniami aj s tou terminológiou, ktorá patrí skôr do pohrebného ústavu, a nie do serióznej vecnej diskusie. Predovšetkým som nič nezlikvidoval, samozrejme. Ide o reštrukturalizáciu a transformáciu niektorých inštitúcií. Regionálne kultúrne centrá, to bol veľký problém, veľká zadlženosť, ktorá dodnes robí problémy niektorým inštitúciám. Spomeniem len Turiec. Ale veď vy to musíte vedieť sama najlepšie, že tento administratívny medzistupeň jednoducho parazitoval na činnosti konkrétnych inštitúcií, bol celkom zbytočný, neuvážený, neproporčný, nevyvážený a skrátka to som zrušil a k tomu sa hrdo hlásim. Pokiaľ ide o komornú operu, no, ja som ju nezrušil, to by ste museli hovoriť s generálnym riaditeľom Národného divadla, prečo nie je komorná opera, koľko stálo sedadlo dotácií na túto komornú operu. Nič nebráni opernému súboru Slovenského národného divadla robiť komorné opery, nič im naozaj nebráni, a dokonca ich aj robia a budú robiť. Takže ja naozaj... Pokiaľ ide o Novú scénu, Nová scéna pracovala pri mojom nástupe do funkcie s 230 zamestnancami a s 250 exteriérnymi zmluvnými vzťahmi. Zhruba po dva a pol roku činnosti riaditeľa, ktorý vzišiel z konkurzu, zostalo 130 alebo 115 zamestnancov, ale znovu 250 exteriérnych zmluvných vzťahov. Z týchto 115 či 120 zamestnancov 80 či 90 ľudí pracovalo v administratíve a v obslužných profesiách. Poviem to ešte inak. Z 30-miliónovej dotácie 26 miliónov išlo na mzdy zamestnancov Novej scény. A stále existovalo a existuje 250 zmluvných exteriérnych vzťahov. Inakšie povedané, parazitovala tam administratíva a celkom zbytoční ľudia pre činnosť tohto divadla. Hudobno-dramatický súbor, ktorý pri režijných inscenáciách bol použiteľný možno z 10 až 15 %. Takže Nová scéna prechádza teraz transformáciou, ktorá vyplýva zo zákona. Bol zverejnený inzerát, na internete je projekt, podrobnosti k projektu sú k nahliadnutiu na Novej scéne, ktokoľvek sa môže tohto projektu zúčastniť. Som presvedčený, že nielen na Novej scéne, ale v budúcnosti a v blízkej budúcnosti v prevažnej väčšine slovenských divadiel bude situácia taká, aká je v 90 % divadiel, i vo väčšom percente, v celom civilizovanom svete, že budú platení tí, ktorí pracujú, že budú len zmluvné vzťahy, istý manažment divadla a priestor na prácu. Čiže toto bude na Novej scéne transparentne, zrozumiteľne. Bude to nezisková verejnoprospešná inštitúcia s maximálnymi garanciami všetkých zúčastnených, aby sa v žiadnom prípade nevykonávala iná činnosť než divadelná a s divadelnou úzko súvisiaca. A som presvedčený, že keď nám všetkým na tom bude záležať, tak to takto aj bude. A nebudú platení tí, ktorí skrátka nepracujú, mám na mysli teraz rozsiahlu administratívu, ktorá urobila z tohto divadla sociálny ústav. Čiže asi toľko. Ďakujem. J. Migaš, predseda NR SR: Ďakujem, pán minister. Čas určený na odpovede členov vlády poslancom Národnej rady uplynul. Končím bod hodina otázok. Panie poslankyne, páni poslanci, zajtra na 8.30 hodinu zvolávam poslanecké grémiu k doterajšiemu priebehu 60. schôdze a príprave ďalej schôdze Národnej rady. Teraz by sme rokovali o správe o plnení úloh zahraničnej politiky Slovenskej republiky za rok 2001 a zameranie zahraničnej politiky Slovenskej republiky na rok 2002 (tlač 1419) a potom by nasledovali interpelácie. Preto žiadam členov vlády, aby zostali v Národnej rade, pretože po správe ministra zahraničných vecí budú nasledovať interpelácie. Nech sa páči, ďalšie rokovanie bude viesť podpredseda Národnej rady Marián Andel. Nech sa páči. M. Andel, podpredseda NR SR: Dámy a páni, tak ako povedal predseda Národnej rady, pristúpime teraz k rokovaniu o správe o plnení úloh zahraničnej politiky Slovenskej republiky za rok 2001 a zameraniu zahraničnej politiky Slovenskej republiky na rok 2002 . Správu ste dostali ako tlač 1419 a spoločnú správu výborov ako tlač 1419a, ku ktorej máte pripojený aj návrh uznesenia Národne rady Slovenskej republiky. Správu vlády uvedie minister zahraničných vecí Slovenskej republiky pán Eduard Kukan. Prosím pána ministra, aby sa ujal slova.